## La Ciutat de les Arts i les Ciències oferix l’exposició fotogràfica ‘Instants’ amb imatges que mostren l’impacte de la ciència en els últims 25 anys

*** La mostra, formada per les fotos guanyadores del concurs organitzat en Instagram per la Ciutat de les Arts i les Ciències, es pot visitar en l’espai de lliure accés situat davall del pont de Montolivet**

La mobilitat urbana sostenible, l’ús d’energies renovables, l’impacte d’Internet amb el teletreball i les classes en línia, els dispositius intel·ligents i fins i tot noves maneres de contar la ciència a través d’entorns immersius i realitat virtual són alguns dels temes proposats en les 12 fotografies guanyadores del concurs ‘Instants’. Les captures formen part de l’exposició que es pot visitar des d’este dijous davall del pont de Montolivet en la Ciutat de les Arts i les Ciències.

La inauguració de l’exposició ha comptat amb la presència de la directora de la Ciutat de les Arts i les Ciències, Ana Ortells, juntament amb les persones guanyadores, amb els qui ha recorregut la mostra.

Les imatges, que ressalten la connexió entre el progrés científic i aspectes quotidians de la vida moderna, estan contextualitzades en l’entorn del Museu de les Ciències, tant en exteriors i interiors de l’edifici com en detalls del seu contingut expositiu.

Es tracta de la quinta edició del concurs fotogràfic ‘Instants’ en la xarxa social Instagram convocat per la Ciutat de les Arts i les Ciències i que en esta ocasió ha tingut el tema ‘La ciència que ens connecta: 25 anys d’avanços i futurs possibles’. El repte plantejat era que les imatges havien de mostrar com la ciència ha transformat les nostres vides en els últims 25 anys i la seua projecció en el futur, en el marc de la celebració este any del 25 aniversari del Museu de les Ciències.

El jurat ha estat integrat per personal de la Ciutat de les Arts i les Ciències i per a l’elecció de les fotos s’ha valorat la qualitat, la creativitat, l’originalitat, l’execució artística i la relació amb el tema proposat.

Les fotografies guanyadores estaran exposades durant un període mínim de 3 mesos en els suports instal·lats davall del pont de Montolivet, en els exteriors de la Ciutat de les Arts i les Ciències, en un espai de lliure accés.

Fecha: 24/07/2025